CELEX: 32016D0351
Language: hr
Date: 2016-03-04 00:00:00
Title: Odluka Vijeća (EU) 2016/351 od 4. ožujka 2016. o utvrđivanju stajališta koje je potrebno zauzeti u ime Europske unije u okviru Glavnog vijeća Svjetske trgovinske organizacije o zahtjevu Jordana za izuzeće WTO-a u pogledu prijelaznog razdoblja za ukidanje njegova programa izvoznih subvencija

11.3.2016   
            
            
               HR
            
            
               Službeni list Europske unije
            
            
               L 65/63
            
         ODLUKA VIJEĆA (EU) 2016/351
   od 4. ožujka 2016.
   o utvrđivanju stajališta koje je potrebno zauzeti u ime Europske unije u okviru Glavnog vijeća Svjetske trgovinske organizacije o zahtjevu Jordana za izuzeće WTO-a u pogledu prijelaznog razdoblja za ukidanje njegova programa izvoznih subvencija
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 9.,
   uzimajući u obzir prijedlog Europske komisije,
   budući da:
   
               (1)
            
            
               Člankom IX. stavcima 3. i 4. Sporazuma iz Marakeša o osnivanju Svjetske trgovinske organizacije („Sporazum o WTO-u”) utvrđeni su postupci za odobravanje izuzeća koja se odnose na multilateralne trgovinske sporazume iz Priloga 1.A ili 1.B ili 1.C Sporazumu o WTO-u i njihove priloge.
            
         
               (2)
            
            
               Dana 27. srpnja 2007. Jordanu je odobreno produljenje prijelaznog razdoblja predviđenog Sporazumom o subvencijama i kompenzacijskim mjerama („Sporazum o SKM-u”) za ukidanje njegova programa izvoznih subvencija u obliku djelomičnog ili potpunog izuzeća od poreza na dohodak za dobit ostvarenu od određenih oblika izvoza. To je produljenje nastavljeno do 31. prosinca 2013. s razdobljem postupnog ukidanja do 31. prosinca 2015., u skladu s postupcima za nastavak produljenjâ na temelju članka 27. stavka 4. Sporazuma o SKM-u prijelaznog razdoblja iz članka 27. stavka 2. točke (b) tog Sporazuma za određene zemlje u razvoju.
            
         
               (3)
            
            
               Na temelju članka IX. stavka 3. Sporazuma o WTO-u Jordan je podnio zahtjev za izuzeće od obveze postupnog ukidanja iz članka 27. stavka 4. Sporazuma o SKM-u do 31. prosinca 2018. u pogledu svojeg programa izvoznih subvencija.
            
         
               (4)
            
            
               Odobrenje tog izuzeća ne bi negativno utjecalo na gospodarstvo ni trgovinske interese Unije, a podržalo bi Jordan u njegovim naporima za odgovaranje na gospodarske izazove s kojima se susreće zbog teške i nestabilne političke situacije u regiji.
            
         
               (5)
            
            
               Stoga je primjereno utvrditi stajalište koje je potrebno zauzeti u ime Unije u okviru Glavnog vijeća WTO-a kako bi se podržao zahtjev za izuzeće koji je podnio Jordan,
            
         DONIJELO JE OVU ODLUKU:
   Članak 1.
   Stajalište koje je u ime Europske unije potrebno zauzeti u okviru Glavnog vijeća Svjetske trgovinske organizacije jest da se podrži zahtjev za izuzeće Jordana u pogledu produljenja do 31. prosinca 2018. prijelaznog razdoblja za ukidanje njegova programa izvoznih subvencija u skladu s odredbama zahtjeva za izuzeće.
   To stajalište izražava Komisija.
   Članak 2.
   Ova Odluka stupa na snagu na dan donošenja.
   
      Sastavljeno u Bruxellesu 4. ožujka 2016.
      
         
            Za Vijeće
         
         
            Predsjednica
         
         S.A.M. DIJKSMA